CELEX: 32016R1368
Language: sk
Date: 2016-08-11 00:00:00
Title: Vykonávacie nariadenie Komisie (EÚ) 2016/1368 z 11. augusta 2016, ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011 (Text s významom pre EHP)

12.8.2016   
            
            
               SK
            
            
               Úradný vestník Európskej únie
            
            
               L 217/1
            
         VYKONÁVACIE NARIADENIE KOMISIE (EÚ) 2016/1368
   z 11. augusta 2016,
   ktorým sa stanovuje zoznam kritických referenčných hodnôt používaných na finančných trhoch podľa nariadenia Európskeho parlamentu a Rady (EÚ) 2016/1011
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2016/1011 z 8. júna 2016 o indexoch používaných ako referenčné hodnoty vo finančných nástrojoch a finančných zmluvách alebo na meranie výkonnosti investičných fondov, ktorým sa menia smernice 2008/48/ES a 2014/17/EÚ a nariadenie (EÚ) č. 596/2014 (1), a najmä na jeho článok 20 ods. 1,
   keďže:
   
               (1)
            
            
               Referenčné hodnoty hrajú dôležitú úlohu pri určovaní cien mnohých finančných nástrojov a finančných zmlúv a meraní výkonnosti mnohých investičných fondov. Prispievanie vstupných údajov pre referenčné hodnoty a ich správa sú často náchylné na manipuláciu a osoby zapojené do tohto procesu často čelia konfliktu záujmov.
            
         
               (2)
            
            
               Aby si mohli plniť svoju hospodársku úlohu, musia byť referenčné hodnoty reprezentatívne pre podkladový trh alebo ekonomickú realitu, ktorú odrážajú. Ak by referenčná hodnota už nebola reprezentatívna pre podkladový trh, ako napríklad medzibankové úrokové sadzby, existuje riziko negatívneho vplyvu okrem iného na integritu trhu, financovanie domácností (úvery a hypotéky) a podnikov v Únii.
            
         
               (3)
            
            
               Riziká pre používateľov, trhy a hospodárstvo Únie vo všeobecnosti rastú, ak celková hodnota finančných nástrojov, finančných zmlúv alebo investičných fondov, ktoré odkazujú na určitú referenčnú hodnotu, je vysoká. V nariadení (EÚ) 2016/1011 sa preto zavádzajú rôzne druhy referenčných hodnôt a stanovuje ďalšie požiadavky na zabezpečenie integrity a odolnosti určitých referenčných hodnôt považovaných za kritické, vrátane právomoci príslušných orgánov za určitých okolností prikázať prispievanie vstupných údajov pre kritickú referenčnú hodnotu alebo jej správu.
            
         
               (4)
            
            
               Dodatočné povinnosti a právomoci príslušných orgánov správcov kritických referenčných hodnôt si vyžadujú formálny postup na stanovenie kritických referenčných hodnôt. V súlade s článkom 20 ods. 1 nariadenia (EÚ) 2016/1011 sa referenčná hodnota považuje za kritickú, ak sa používa priamo alebo nepriamo v rámci kombinácie referenčných hodnôt ako odkaz na finančné nástroje alebo finančné zmluvy alebo na meranie výkonnosti investičných fondov s celkovou hodnotou najmenej 500 miliárd EUR na základe celého rozsahu splatnosti alebo trvania referenčnej hodnoty, ak je to relevantné.
            
         
               (5)
            
            
               Sadzba Euro Interbank Offered Rate (EURIBOR) meria nezaistené medzibankové úrokové sadzby v eurozóne a je jednou z najdôležitejších celosvetových referenčných hodnôt pre úrokové sadzby. Odhaduje sa, že táto referenčná hodnota sa vzťahuje na zmluvy v hodnote viac ako 180 000 miliárd EUR. Aj keď tieto zmluvy sú väčšinou úrokové swapy, táto referenčná hodnota sa týka aj retailových hypoték v hodnote viac ako1 000 miliárd EUR.
            
         
               (6)
            
            
               Preto hodnota finančných nástrojov a finančných zmlúv používajúcich túto referenčnú hodnotu v Únii značne presahuje prahovú hodnotu 500 mld. EUR.
            
         
               (7)
            
            
               Vzhľadom na kľúčový význam sadzby EURIBOR pre úvery a hypotéky v Únii by toto nariadenie malo nadobudnúť účinnosť čo najskôr.
            
         
               (8)
            
            
               Opatrenia stanovené v tomto nariadení sú v súlade so stanoviskom Európskeho výboru pre cenné papiere,
            
         PRIJALA TOTO NARIADENIE:
   Článok 1
   Referenčná hodnota uvedená v prílohe sa považuje za kritickú referenčnú hodnotu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 11. augusta 2016
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 171, 29.6.2016, s. 1.
   
      PRÍLOHA
      
         ZOZNAM KRITICKÝCH REFERENČNÝCH HODNÔT PODĽA ČLÁNKU 20 ODS. 1 NARIADENIA (EÚ) 2016/1011
      
      Sadzba Euro Interbank Offered Rate (Euribor®), ktorú spravuje Európsky inštitút pre peňažné trhy (European Money Markets Institute – EMMI), Brusel, Belgicko